 Na XINHUA NEW YORK, Amerika RAIS wa Ghana Nana Akufo-Addo, amesema Amerika na mataifa ya Uropa sharti yalipe ridhaa kwa Afrika kutokana biashara ya watumwa iliyotumika kujenga nchi hizo katika karne ya 18. Kiongozi huyo alisema kuwa hiyo ndio njia ya kushughulikia dhuluma za kihistoria zilizotendewa Waafrika kwa manufaa ya mataifa hayo ya Magharibi. “Imetimu wakati wa kutambua wazi kwamba Uropa na Amerika zimejengwa kutokana na utajiri mkubwa uliotokana na jasho, machozi, damu na mateso biashara ya watumwa waliosafirishwa kupitia Bahari ya Atlantiki na unyanyasaji wa kikoloni uliodumu kwa karne kadha,” Rais Akofu-Addo akasema Alhamisi katika mkutano wa 78 Baraza Kuu la Umoja wa Mataifa (UNGA) jijini New York, Amerika. “Haitakuwa rahisi kujenga imani na kufanikisha maendeleo ya kijamii kutoka nchi ambazo kwa karne kadha, rasilimali zao ziliporwa na watu wao kuuzwa kama bidhaa,” akaeleza. “Hatutaki kukwepa uwajibikaji kwa shida tunazokumbana nazo ambazo tulijiletea. Na ninarudia kwamba hatutamani tuhurumiwe na hatutaki kuwa kidonda rohoni mwa mtu yeyote,” akaongeza. Lakini, akaendelea, “Ulimwengu hauwezi kujifanya kuwa hali mbaya ya kiuchumi na kijamii barani Afrika haitokani na dhuluma za kihistoria zilizotendwa miaka ya nyuma.” “Kwa karne kadha, ulimwengu haujataka na umeshindwa kukabiliana na athari za biashara ya utumwa. Lakini sasa hali hii inabadilika, wakati umetimu wa kuweka mbele suala la ulipaji ridhaa,” Rais huyo akasema. Hata hivyo, rais huyo alikuwa mwepesi kukubali kuwa kizazi cha sasa sio ambacho kilishiriki biashara ya utumwa. Lakini aliongeza kuwa biashara hiyo “ya kinyama” ilidhaminiwa na serikali kimakusudi,” akasema, akiongeza kuwa manufaa ya uovu huo yameingiliana na hali ya kiuchumi ya sasa ya mataifa yaliyouendeleza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  